Doi bărbaţi din București au furat geanta unei femei și au făcut cumpărături cu cardurile ei. Au cheltuit peste 4.000 de lei
Doi bărbaţi au fost reţinuţi, pentru 24 de ore, după ce au furat geanta unei femei, într-un mijloc de transport în comun, în Sectorul 2.
Ei ar fi folosit cardurile care se aflau în aceasta şi ar fi efectuat plăţi cu cardurile bancare sustrase la mai mulţi comercianţi.
„Miercuri, poliţişti din cadrul Direcţiei Generale de Poliţie a Municipiului Bucureşti (DGPMB), sub supravegherea Parchetului de pe lângă Tribunalul Bucureşti, au pus în aplicare două mandate de percheziţie domiciliară, într-un dosar privind săvârşirea infracţiunilor de însuşirea bunului găsit sau ajuns din eroare la făptuitor, efectuarea de operaţiuni financiare în mod fraudulos şi accesul ilegal la un sistem informatic", informează DGPMB.
Potrivit datelor şi probelor administrate în cauză de către poliţişti din cadrul Brigăzii de Poliţie pentru Transport Public, a rezultat presupunerea rezonabilă că doi bărbaţi, în vârstă de 24, respectiv 30 de ani, cunoscuţi cu preocupări de natură infracţională, la data de 25 martie, în timp ce se aflau într-un mijloc de transport în comun, şi-ar fi însuşit pe nedrept geanta unei femei, în care se aflau o sumă de bani şi mai multe carduri şi ar fi efectuat ilegal plăţi cu cardurile bancare sustrase, la mai mulţi comercianţi.
Prejudiciul total creat prin săvârşirea faptelor a fost estimat la peste 4.000 de lei.
„Faţă de cei doi a fost luată măsura reţinerii pentru 24 de ore, urmând a fi prezentaţi magistraţilor cu propunere legală", arată sursa citată.
Activitatea a beneficiat de sprijinul Serviciului pentru Acţiuni Speciale din cadrul Poliţiei Capitalei.
Cercetările sunt continuate de către poliţişti din cadrul Brigăzii de Poliţie pentru Transport Public, sub supravegherea Parchetului de pe lângă Tribunalul Bucureşti, sub aspectul săvârşirii infracţiunilor de însuşirea bunului găsit sau ajuns din eroare la făptuitor, efectuarea de operaţiuni financiare în mod fraudulos şi accesul ilegal la un sistem informatic.